Diari Oficial de la Generalitat Valenciana


Sumari del DOGV 9103, del 09-06-2021 (2021/6402)

RESOLUCIÓ de 3 de juny de 2021, de la directora general d'Emergència Residencial, Funció Social de l'Habitatge i Observatori de l'Hàbitat i Segregació Urbana, per la qual es convoquen per a l'exercici 2021 les ajudes del Programa d'ajudes al lloguer d'habitatge per a joves, corresponents al Pla estatal d'habitatge 2018-2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9103

Data del DOGV
:   09-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6402


Data del document
:   03-06-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 3 de juny de 2021, de la directora general d'Emergència Residencial, Funció Social de l'Habitatge i Observatori de l'Hàbitat i Segregació Urbana, per la qual es convoquen per a l'exercici 2021 les ajudes del Programa d'ajudes al lloguer d'habitatge per a joves, corresponents al Pla estatal d'habitatge 2018-2021. [2021/6402]  
  
Mitjançant l'Ordre 3/2021, de la Vicepresidència Segona i Conselleria d'Habitatge i Arquitectura Bioclimàtica, han sigut aprovades les bases reguladores per a la concessió del Programa d'ajudes al lloguer d'habitatge i del Programa d'ajudes al lloguer per a joves. (DOGV 9088, 20.05.2021) corresponents al Pla estatal d'habitatge 2018-2021.  
  
El Decret 5/2019, de 16 de juny, pel qual es determinen el nombre i la denominació de les conselleries i les seues atribucions, amb relació al Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, article 50, atribueix a la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana l'execució de plans d'ajudes al lloguer, competència reiterada en l'article 11 del Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica.  
  
En virtut de l'anterior, i de conformitat amb el que es disposa en el punt resolutiu tercer, apartat 8 de la Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, per la qual es delega la convocatòria d'ajudes i subvencions esmentades en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la direcció general competent en l'àmbit de les seues respectives matèries i amb el corresponent programa pressupostari assignat, resolc:  
  
Primer. Objecte  
Convocar per a l'exercici 2021 les ajudes regulades en l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021 (DOGV 9088, 20.05.2021), en la modalitat d'Ajudes al lloguer d'habitatge per a joves corresponents al Pla estatal d'habitatge 2018-2021.  
2. El procediment de concessió d'aquestes subvencions serà el de concurrència competitiva i se sotmetrà a les bases reguladores citades.  
  
Segon. Persones beneficiàries  
1. Podran ser persones beneficiàries de les ajudes previstes en aquest programa les persones físiques majors d'edat que en el moment de sol·licitar l'ajuda tinguen menys de trenta-cinc anys o en el cas d'una unitat de convivència que tots els membres siguen menors de trenta-cinc anys, i així quede acreditat en el certificat d'empadronament corresponent. Excepcionalment, podran formar part de la unitat de convivència persones majors de 35 anys que tinguen declarada una dependència justificada documentalment.  
2. Seran requisits de les persones beneficiàries:  
a) Hauran de posseir la nacionalitat espanyola o en el cas de les persones estrangeres hauran de tindre residència legal a Espanya. Tots els membres de la unitat de convivència hauran de complir aquesta condició en el moment de la sol·licitud. Les persones beneficiàries hauran de facilitar el seu número del document nacional d'identitat, així com el dels altres membres de la unitat de convivència majors de 16 anys, i en cas de persones estrangeres el número d'identificació d'estranger, permís de treball i residència en vigor. No s'exigirà el permís de residència als qui estiguen exclosos d'aquesta obligació d'acord amb el que s'estableix en la legislació estatal.  
b) Ser titular, en qualitat de persona arrendatària, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans.  
c) Que l'habitatge arrendat constituïsca la residència habitual i permanent de la persona arrendatària o unitat de convivència, la qual cosa haurà d'acreditar-se mitjançant certificat o volant d'empadronament en el qual consten, en la data de la sol·licitud, les persones que tenen el seu domicili habitual en l'habitatge objecte del contracte d'arrendament. L'habitatge constituirà domicili habitual i permanent durant tot el període pel qual es concedisca l'ajuda.  
d) Que la suma dels ingressos de les persones que integren la unitat de convivència, consten o no com a titulars del contracte d'arrendament, siguen iguals o inferiors a tres vegades l'indicador públic de renda d'efectes múltiples (IPREM).  
Aquest llindar serà de quatre vegades l'IPREM si es tracta d'una família nombrosa de categoria general o de persones amb discapacitat i de cinc vegades l'IPREM quan es tracte de famílies nombroses de categoria especial o de persones amb discapacitat d'algun dels següents tipus: i) persones amb paràlisi cerebral, persones amb malaltia mental, persones amb discapacitat intel·lectual o persones amb discapacitat del desenvolupament, amb un grau de discapacitat reconegut igual o superior al 33 per 100 o ii) persones amb discapacitat física o sensorial, amb un grau de discapacitat reconegut igual o superior al 65 per 100.  
Els ingressos s'acreditaran en la forma establida en la base quarta de l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021.  
  
e) Que l'habitatge objecte del contracte d'arrendament ho siga per una renda igual o inferior als límits establits, en funció de la localitat d'emplaçament de l'habitatge, en la base cinquena.  
3. Per a la concessió de les ajudes haurà de tindre's en compte els requisits que en cada cas s'estableixen en les presents bases en relació amb la unitat de convivència. A aquest efecte, es considera unitat de convivència la formada pel conjunt de persones que estan empadronades en un mateix habitatge en el moment de la sol·licitud, hi haja o no llaços familiars entre aquestes.  
4. No podran concedir-se les ajudes quan la persona sol·licitant o alguna de les que tinguen la seua residència habitual i permanent en l'habitatge objecte del contracte d'arrendament es trobe en alguna de les situacions que a continuació s'indiquen:  
a) Ser persona propietària o usufructuària d'algun habitatge a Espanya. A aquest efecte no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquest i s'ha obtingut per herència o transmissió mortis causa sense testament. S'exceptuaran d'aquest requisit els qui sent titulars d'un habitatge acrediten la no-disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge siga inaccessible per raó de discapacitat de la persona titular o d'algun membre de la unitat de convivència.  
  
b) Que la persona arrendatària o qualsevol que tinga el seu domicili habitual i permanent en l'habitatge arrendat tinga parentiu en primer o segon grau de consanguinitat o d'afinitat amb l'arrendadora de l'habitatge.  
c) Que l'arrendatària o qualsevol de les persones que tinguen el seu domicili habitual i permanent en l'habitatge arrendat pertanga a la mateixa societat o siga partícip de la persona física o jurídica que actue com a arrendador.  
d) No podran obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions i, segons determina l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, tampoc podran ser-ho aquelles persones o entitats que, d'acord amb el que s'estableix en el títol VI d'aquesta llei, hagen sigut sancionades per resolució administrativa ferma.  
e) No podran ser beneficiaris del Programa d'ajudes al lloguer per a joves les persones que siguen beneficiàries del Programa d'ajudes al lloguer i viceversa.  
5. Quan alguna de les persones beneficiàries d'aquestes ajudes canvie el seu domicili a un altre situat a la Comunitat Valenciana, sobre el qual subscriga un nou contracte d'arrendament d'habitatge, quedarà obligat a comunicar aquest canvi a l'òrgan concedent en el termini màxim de quinze dies des de la signatura del nou contracte d'arrendament. La persona beneficiària no perdrà el dret a la subvenció pel canvi sempre que amb el nou arrendament es complisquen tots els requisits, límits i condicions establides, i que el nou contracte d'arrendament d'habitatge es formalitze sense interrupció temporal amb l'anterior. En aquests casos, s'ajustarà la quantia de l'ajuda a la del nou lloguer, i haurà de ser, en tot cas, igual o inferior a la reconeguda que s'estava percebent.  
  
Tercer. Finançament de les ajudes  
1. El finançament de les ajudes regulades en la present convocatòria es farà a càrrec del capítol IV i a l'aplicació pressupostària 61.22.65.386.97.7 de la línia S8286000, «Pla estatal d'habitatge 2018-2021», dels pressupostos de la Generalitat per a 2021 i 2022, amb l'aportació condicionada de la Generalitat i la del Ministeri de Transports, Mobilitat i Agenda Urbana (abans Ministeri de Foment) d'aquesta línia.  
2. La quantia total màxima de les ajudes a concedir en l'exercici 2021 serà inicialment de 7.153.160,00 euros, corresponent 3.935.000,00 euros a l'aportació del Ministeri de Transports, Mobilitat i Agenda Urbana i 3.218.160,00 euros a l'aportació de la Generalitat Valenciana. Aquest import s'estima segons la disponibilitat pressupostària de la línia S8286000 i la distribució estimativa entre els programes del Pla estatal 2018-2021, finançats dins de la mateixa línia. Les ajudes tindran caràcter de despesa plurianual segons la distribució següent:  
  
No obstant l'anterior, es podrà ampliar l'import global de les ajudes amb què es dote cada convocatòria amb posterioritat a la publicació d'aquestes si resultara insuficient per a atendre les peticions que, presentades dins del termini, acrediten tindre els requisits i altres condicions establides en aquestes bases, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, tenint en compte el que regula el conveni de col·laboració i, si escau, els successius acords bilaterals subscrits relatius a la distribució del finançament entre els programes d'ajudes, tal com s'estableix en l'apartat 5 de l'article 6 del Reial decret 106/2018, de 9 de març, pel qual es regula el Pla estatal d'habitatge 2018-2021, o bé mitjançant l'aportació de fons propis addicionals sempre que les disponibilitats pressupostàries ho permeten.  
  
L'ampliació de la dotació econòmica de la convocatòria es realitzarà mitjançant resolució de la persona titular de la Direcció General d'Emergència Residencial, Funció Social i Observatori de l'Hàbitat i Segregació Urbana. Aquesta resolució es publicarà en el Diari Oficial de la Generalitat Valenciana prèviament a la resolució de concessió de les ajudes. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
2. Així mateix, la present convocatòria preveu que eventuals augments sobrevinguts en el crèdit disponible puguen possibilitar una resolució complementària de la concessió de la subvenció que incloga aquelles sol·licituds que, encara que compleixen tots els requisits no han sigut beneficiàries per esgotament del crèdit, sobre la base del que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
Quart. Termini i forma de presentació de sol·licituds  
1. El termini per a la presentació de la sol·licitud d'ajuda s'iniciarà l'endemà de la publicació de la present resolució de convocatòria en el Diari Oficial de la Generalitat Valenciana i finalitzarà el dia 30 de juny de 2021. L'incompliment del termini de sol·licitud determinarà automàticament l'exclusió de la convocatòria.  
2. La sol·licitud s'haurà d'acompanyar de la documentació establida i es realitzarà exclusivament mitjançant formulari emplenat electrònicament que estarà disponible en la seu electrònica de la Generalitat, portal gva.es. No s'admetran els formularis emplenats d'una altra forma.  
  
3. La presentació de la sol·licitud de l'ajuda presumeix l'acceptació incondicionada de les bases de la present convocatòria i de les condicions, requisits i obligacions que s'hi contenen. Només es podrà presentar una sol·licitud per persona o unitat de convivència, per la qual cosa si es detecta la presentació de diverses sol·licituds per a un mateix habitatge, s'anul·laran d'ofici les sol·licituds duplicades, i es mantindrà com una única sol·licitud la presentada en últim lloc.  
4. No s'admetran a tràmit aquelles sol·licituds presentades fora del termini establit, i es resoldrà la seua inadmissió, amb la resolució prèvia dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
5. La tramitació del procediment serà telemàtica. La tramitació telemàtica requerirà la presentació de sol·licituds, escrits i comunicacions davant el Registre electrònic que estiguen signats electrònicament mitjançant una signatura electrònica avançada basada en un certificat reconegut, segons el que disposa la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat l'oportú conveni.  
  
Les persones interessades a sol·licitar aquestes ajudes tindran dret a ser assistits en l'ús de mitjans electrònics en les seues relacions amb l'Administració pública en el marc de les previsions contingudes en els articles 12 i 13 a) i b) de la Llei 39/2015, d'1 d'octubre, del procediment administratiu comú de les administracions públiques.  
6. La sol·licitud de les ajudes implicarà l'autorització de les persones interessades perquè l'Administració de la Generalitat puga procedir al tractament de les dades de caràcter personal en la mesura que siga necessari per a la gestió de les ajudes, tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals.  
7. Els ajuntaments o mancomunitats podran presentar sol·licituds telemàticament mitjançant certificat digital, en nom de les persones o unitats de convivència interessades que els autoritzen mitjançant el corresponent formulari annex.  
8. Els diversos tràmits que hagen d'emplenar-se en el procediment es publicaran en la pàgina web oficial de la Vicepresidència Segona i Conselleria d'Habitatge i Arquitectura Bioclimàtica, publicació que els serà comunicada a les persones interessades mitjançant SMS.  
  
Cinqué. Documentació que s'adjuntarà a la sol·licitud  
1. A la sol·licitud s'adjuntarà la documentació següent:  
a) Volant únic d'empadronament que acredite les persones que tenen el seu domicili habitual i permanent en l'habitatge objecte del contracte, a l'efecte de determinar la unitat de convivència. El document haurà de ser únic per habitatge, i inclourà totes les persones que figuren empadronades en aquest en la data de la sol·licitud, i serà de necessària aportació per la persona peticionaria de l'ajuda. Sense perjudici d'errors materials o de fet que pogueren concórrer en el citat document, les divergències que hi ha entre les persones incloses en el volant únic d'empadronament expedit per l'ajuntament i les persones que integren la unitat de convivència assenyalades en la sol·licitud no podrà modificar-se amb posterioritat a la seua presentació.  
b) Còpia del contracte d'arrendament de l'habitatge, amb esment exprés de l'import del lloguer i de la duració mínima d'un any, formalitzat en els termes de la Llei 29/1994, de 24 de novembre, d'arrendaments urbans, signat per les parts arrendadora i arrendatària en totes les seues pàgines. Si hi ha més d'un contracte consecutiu en el període subvencionable, se n'aportaran tots. Així mateix, s'aportarà la referència cadastral de l'habitatge individualitzat. Si no hi ha la referència cadastral individualitzada de l'habitatge arrendat, el sol·licitant haurà d'aportar a l'expedient certificat emés per la Gerència Territorial del Cadastre o la referència cadastral del sòl o de la finca en què es troba l'habitatge, complementats, en el seu cas, amb la informació addicional necessària que permeta verificar la identificació de l'habitatge.  
  
c) Documentació acreditativa del pagament de la renda de lloguer corresponent a les mensualitats de lloguer abonades amb posterioritat de l'1 de gener de l'any de la convocatòria fins hui en la qual se sol·licita l'ajuda en què s'identifique de manera indubtable que el compte on es realitza l'ingrés del lloguer correspon a la part arrendadora.  
  
Aquesta documentació podrà consistir en transferència bancària realitzada a l'arrendador, rebut bancari domiciliat o ingrés d'efectiu a través d'entitat bancària sempre que s'identifique de manera indubtable que el compte on es realitza l'ingrés del lloguer correspon a la part arrendadora.  
d) Únicament en el cas de ser nou perceptor d'ajudes de la Generalitat o canvi de número de compte bancari, haurà de presentar l'imprés de domiciliació bancària degudament emplenat, designant el compte en què es farà l'ingrés de les ajudes.  
e) Declaracions responsables en què consten els aspectes següents:  
- No ser persona titular del ple domini o usufructuària d'algun habitatge a Espanya per qualsevol títol legal. Els qui sent titulars d'un habitatge no disposen d'aquest per causa de separació o divorci o no puguen habitar-lo per qualsevol altra causa aliena a la seua voluntat, hauran d'acreditar-ho documentalment.  
- No tindre parentiu en primer o segon grau de consanguinitat o d'afinitat amb la persona arrendadora de l'habitatge.  
- No ser persona sòcia o partícip de la persona física o jurídica que actue com a part arrendadora.  
- Compliment dels requisits establits per la Llei 38/2003, de 17 de novembre, general de subvencions, per a poder ser beneficiari d'una subvenció.  
f) L'autorització de les persones interessades per a permetre a l'Administració de la Generalitat procedir al tractament de les dades de caràcter personal en la mesura que resulte necessari per a la gestió de les ajudes, tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals, i les seues normes de desenvolupament. Les dades de caràcter personal, econòmic, tributari o patrimonial de cadascun dels membres de la unitat de convivència major de 16 anys seran comprovades per l'Administració en el marc de col·laboració establit amb les diferents administracions i entitats.  
Les declaracions responsables i autoritzacions per al tractament de dades de caràcter personal han de ser signades per tots els membres de la unitat de convivència majors de setze anys en el document annex que s'adjunta al formulari de sol·licitud.  
3. En el cas que la persona peticionària de l'ajuda o integrant de la unitat de convivència, segons els casos, es trobara inclosa en algun dels grups d'especial atenció, s'assenyalarà aquesta circumstància en el formulari de la sol·licitud. L'Administració comprovarà d'ofici els aspectes esmentats a través de les plataformes d'interoperabilitat amb altres administracions públiques en els supòsits que s'indiquen en la sol·licitud. En els altres casos en què l'Administració no tinga accés per via telemàtica a la informació necessària o no s'autoritze l'Administració a la seua obtenció en els termes assenyalats amb anterioritat, de conformitat amb el que es disposa en la base sisena de l'ordre, correspon a la persona sol·licitant justificar la inclusió en algun dels grups d'especial atenció mitjançant la presentació de la documentació següent:  
a) Sol·licituds presentades per persones afectades per procés de desnonament, execució hipotecària o dació en pagament: la documentació bancària o judicial que així ho acredite.  
b) Sol·licituds presentades per persones que tenen la condició de família monoparental i de família nombrosa: certificat expedit segons el que s'estableix en el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.  
c) Sol·licituds presentades per unitats de convivència que constituïsquen família nombrosa: títol de família nombrosa.  
d) Sol·licituds presentades per dones o unitats de convivència amb dones víctimes de violència de gènere: documentació judicial que n'acredite fefaentment aquesta circumstància.  
e) Sol·licituds presentades per víctimes del terrorisme: documentació que n'acredite fefaentment aquesta circumstància.  
f) Sol·licituds presentades per persones o unitats familiars amb algun membre amb diversitat funcional, amb un grau igual o superior al 33 per 100: certificat de l'Institut Nacional de la Seguretat Social acreditatiu d'aquest aspecte o una altra documentació acreditativa d'aquesta circumstància.  
g) Sol·licitades per joves extutelats: resolució de cessament de mesures emesa per la conselleria competent.  
h) Situacions catastròfiques, documentació que n'acredite fefaentment aquesta circumstància.  
i) Persones en desocupació a les quals s'ha acabat el subsidi, documentació que n'acredite fefaentment aquesta circumstància.  
j) Persones o unitats de convivència en la qual hi haja alguna persona amb malaltia mental greu: informe del metge facultatiu emés per la Unitat Pública de Salut Mental.  
k) Unitats de convivència en les quals alguna persona assumeix la pàtria potestat, tutela o acolliment familiar permanent del menor orfe per violència de gènere: documentació administrativa o judicial que n'acredite aquesta circumstància.  
l) Dones en situació de necessitat o en risc d'exclusió, especialment quan tinguen fills menors exclusivament a càrrec seu: documentació o informes municipals o d'un altre tipus que n'acrediten aquesta circumstància.  
  
Sisé. Criteris de valoració de les sol·licituds  
Les sol·licituds presentades es baremaran d'acord amb el que disposen les bases tercera, quarta i novena de l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021.  
  
Seté. Termini de resolució i notificació  
1. El termini màxim per a resoldre i publicar la resolució de les sol·licituds que es formulen serà de sis mesos, comptadors des de l'endemà de la publicació de la present resolució. Transcorregut aquest termini sense que s'haja dictat resolució, s'entendrà desestimada la sol·licitud de concessió de l'ajuda, en els termes previstos en la Llei 39/2015, d'1 d'octubre, del procediment administratiu comú de les administracions públiques. Tal com disposa la mencionada llei, la desestimació per silenci administratiu té els sols efectes de permetre a las personas interessades la interposició del recurs administratiu o contenciós administratiu que siga procedent.  
Excepcionalment, podrà acordar-se l'ampliació d'aquests terminis en els supòsits previstos en la legislació reguladora del procediment administratiu comú.  
2. La resolució de les ajudes es notificarà mitjançant la publicació en el Diari Oficial de la Generalitat Valenciana. La citada publicació substituirà la notificació individual de la resolució, d'acord amb el que es preveu en la legislació del procediment administratiu comú de les administracions públiques.  
Així mateix, la resolució d'ajudes es publicarà en el portal de www.gva.es, una vegada es publique en el Diari Oficial de la Generalitat Valenciana. Els sol·licitants que hagen facilitat un número de telèfon mòbil podran ser avisats de la publicació de la llista definitiva mitjançant missatge de text SMS.  
  
Huité. Recursos  
Contra la resolució d'ajudes que es dicte, que posarà fi a la via administrativa, es podrà interposar recurs potestatiu de reposició, en el termini d'un mes, comptador des de l'endemà de la seua publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu, en el termini de dos mesos, comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
  
Nové. Abonament de les ajudes i justificació d'aquestes  
1. Les ajudes es concediran per un termini d'un any, que coincidirà amb l'any natural de la convocatòria.  
2. El pagament de la subvenció es realitzarà d'acord amb el que es disposa en la Llei 38/2003, de 17 de novembre, i en les següents disposicions comunes:  
a) En tot cas, amb caràcter previ al pagament de la subvenció, la persona o unitat de convivència beneficiària haurà de trobar-se al corrent en el compliment de les seues obligacions tributàries i davant de la seguretat social.  
b) La tramitació del pagament de l'ajuda s'iniciarà després de l'aportació per part de les beneficiàries de la justificació de la destinació d'aquesta i de la comprovació del que ha aportat l'òrgan administratiu competent.  
A aquest efecte, les persones o unitats de convivència sol·licitants de les ajudes hauran d'aportar la documentació bancària, que podrà consistir en transferència bancària realitzada a la parte arrendadora, rebut bancari domiciliat o ingrés d'efectiu a través d'entitat bancària en el compte de la parte arrendadora, que acredite de manera indubtable que han abonat, en el compte la titularitat del qual correspon a la part arrendadora, la renda corresponent als dotze mesos com a mitjà de justificació de la subvenció concedida.  
La documentació justificativa dels pagaments s'haurà de presentar mitjançant procediment telemàtic disponible en la seu electrònica de la Generalitat, www.gva.es, en la forma en què s'establisca.  
c) Si el beneficiari de l'ajuda no presenta, en la forma i amb la documentació exigida segons el que s'estableix en els apartats anteriors, la justificació que les ajudes percebudes han sigut destinades al pagament de les rendes de lloguer d'habitatge, no es realitzarà el pagament, i es procedirà a la revocació de l'ajuda i consegüent pèrdua de dret al cobrament de la quantia sense justificar el que reste de l'ajuda concedida  
  
3. S'estableixen tres terminis per a poder aportar la documentació justificativa del pagament de la renda objecte de subvenció. Aquests terminis són de compliment obligatori:  
a) Primer termini de presentació: juntament amb la presentació de la sol·licitud s'aportaran els justificants bancaris acreditatius del pagament de la renda corresponent als mesos vençuts en el moment de la presentació d'aquesta, i és requisit obligatori per a presentar la sol·licitud.  
  
b) Segon termini de presentació: durant el mes d'octubre de l'any al que corresponga la convocatòria es presentaran els justificants bancaris corresponents al pagament de la renda dels mesos vençuts posteriors a la presentació de la sol·licitud fins a aquest mes inclusivament.  
c) Tercer termini de presentació: durant el mes de gener de l'any següent per al qual es concedeix l'ajuda al lloguer, es presentaran els justificants bancaris corresponents als mesos que resten pels quals es percep l'ajuda al lloguer.  
Els rebuts aportats fora del seu termini corresponent segons el que s'indica en l'apartat anterior no seran tinguts en compte a l'efecte de justificació de l'ajuda.  
  
Deu. Efectes  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Contra la present resolució de convocatòria, que posa fi a la via administrativa, es podrà interposar recurs potestatiu de reposició, en el termini d'un mes, comptador des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu, en el termini de dos mesos, comptadors des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 3 de juny de 2021.- La directora general d'Emergència Residencial, Funció Social de l'Habitatge i Observatori de l'Hàbitat i Segregació Urbana: Pura Peris García.